Document ID: /roh_data/filtered/fineweb-2-filterrobots_roh.jsonl.gz/35266

Las trais dumondas en connex cun il parc da mastergn «Ausser dem Sagensteg», ha il suveran da Schiers refusà cun mintgamai radund 300 cunter 200 vuschs.
L’idea oriunda è stada da metter il fundament per in parc da mastergn per impressaris – be interessents concrets han fin a la votaziun mancà. Tenor Ueli Thöny hajan ins sco emprim vulì crear l’infrastructura. Il resultat mussa dentant: Per ils votants saja la ristga d'approvar in credit da 2,1 milliuns francs senza savair sch’i dettia insumma ina dumonda stada memia gronda. Uschia che quel è vegnì refusà.
La crisa da corona ha impedì la votaziun
Plinavant manegia il president communal Ueli Thöny che la crisa da corona haja anc laschà crescher las retegnientschas. Cun l’economia franada durant la crisa saja la glieud sa dumandada sch’i dovra anc questa purschida. La vischnanca n’haja era betg savì prender la tema dals votants cunquai che la radunanza communala ordavant na sa betg stada pussaivla.
Returnar cun dapli segirtad
Il project na duaja ussa dentant betg vegnir sutterrà, mabain surlavurà. La vischnanca vul sco proxim pass far dapli reclama per il spazi e gudagnar interessents concrets. Sche tut va tenor plan duaja il project entaifer ils proxims 2 onns vegnir purtà a l’urna